CELEX: 62009TN0173
Language: el
Date: 2009-05-05 00:00:00
Title: Υπόθεση T-173/09: Προσφυγή της 5ης Μαΐου 2009 — Z κατά Επιτροπής

18.7.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 167/15
            
         Προσφυγή της 5ης Μαΐου 2009 — Z κατά Επιτροπής
   (Υπόθεση T-173/09)
   2009/C 167/30
   Γλώσσα διαδικασίας: η γερμανική
   
      Διάδικοι
   
   
      Προσφεύγων: Z (Αννόβερο, Γερμανία) (εκπρόσωποι: C. Grau και N. Jäger, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα του προσφεύγοντος
   
   Ο προσφεύγων ζητεί από το Πρωτοδικείο:
   
               —
            
            
               να διατάξει την καθής να ανακοινώσει στον προσφεύγοντα, παρέχοντάς του πρόσβαση στον φάκελλο της διαδικασίας στην υπόθεση COMP/3946 — «Θαλάσσιοι σωλήνες» — και θέτοντας ιδίως στη διάθεσή του αντίγραφο της αποφάσεως της Επιτροπής της 28ης Ιανουαρίου 2009 περί επιβολής προστίμου στην Dunlop Oil & Marine/ContiTech AG/Continental AG λόγω φερόμενης συμμετοχής της μεταξύ 1986 και 2007 στη σύμπραξη θαλάσσιων σωλήνων, αν η απόφαση αυτή αναφέρει ονομαστικά τον προσφεύγοντα και –αν ναι– να εκθέσει στο πλαίσιο ποιας αναφοράς γίνεται μνεία του ονόματός του, ειδικότερα σε ποιο βαθμό η απόφαση της Επιτροπής περιλαμβάνει σημαντικές ενδείξεις σε σχέση με το δίκαιο του ανταγωνισμού ή το ποινικό δίκαιο, αφορώσες τον προσφεύγοντα·
            
         
               —
            
            
               να διαγράψει με τρόπο που θα διευκρινιστεί μετά τη χορήγηση δικαιώματος προσβάσεως στον φάκελλο, την αναφορά στο όνομα του προσφεύγοντος, ιδίως τις αφορώσες προσφεύγοντα ενδείξεις σε σχέση με το δίκαιο του ανταγωνισμού ή το ποινικό δίκαιο οι οποίες περιλαμβάνονται στην απόφαση της Επιτροπής της 28ης Ιανουαρίου 2009 περί επιβολής προστίμου στην Dunlop Oil & Marine/ContiTech AG/Continental AG λόγω φερόμενης συμμετοχής της μεταξύ 1986 και 2007 στη σύμπραξη θαλάσσιων σωλήνων·
            
         
               —
            
            
               να μην αναφέρει ονομαστικά τον προσφεύγοντα και να αποφύγει κάθε μνεία του προσφεύγοντος στο προοριζόμενο προς δημοσίευση κείμενο της αποφάσεως·
            
         
               —
            
            
               να καταδικάσει τον προσφεύγοντα στα δικαστικά έξοδα.
            
         
      Λόγοι ακυρώσεως
   
   Ο προσφεύγων βάλλει κατά της από 5 Μαρτίου 2009 αρνήσεως της Επιτροπής να του παράσχει πρόσβαση στα έγγραφα της διαδικασίας COMP/39406 — Θαλάσσιοι σωλήνες. Ο προσφεύγων ζητεί επιπλέον τη διαγραφή κάθε ενδεχόμενης μνείας του ιδίου στην απόφαση της Επιτροπής της 28ης Ιανουαρίου 2009 στην υπόθεση αυτή, καθώς και απαγόρευση κάθε μνείας του ιδίου στο προοριζόμενο προς δημοσίευση κείμενο της αποφάσεως.
   Προς στήριξη της προσφυγής του ο προσφεύγων διατείνεται ότι το δικαίωμα προσβάσεως στον φάκελλο και διαγραφής του συνόλου των ενδείξεων που αναφέρουν το όνομά του προκύπτει από προσβολή των θεμελιωδών και στοιχειωδών διαδικαστικών δικαιωμάτων του, ήτοι του δικαιώματος ακροάσεως, του δικαιώματος προσβάσεως στον φάκελλο και της αρχής περί τεκμηρίου αθωότητας. Το δικαίωμα προσβάσεως στον φάκελλο προκύπτει επιπλέον από το δικαίωμα του κοινού να έχει πρόσβαση στα έγγραφα της Επιτροπής, σύμφωνα με τον κανονισμό (ΕΚ) 1049/2001 (1).
   
      (1)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, σ. 43).